Pogings duur voort om SAL-sakereddingsplan af te handel(Argieffoto) Die departement van openbare ondernemings het gesê pogings, om die Suid-Afrikaanse Lugdiens (SAL) se sakereddingsproses af te handel en die lugdiens te herstruktureer, duur voort en ŉ besluit oor die finansiering sal binnekort aangekondig word. Kragtens ŉ opdrag van die kabinet vir die departement en die nasionale tesourie, om fondse vir die nuwe SAL te mobiliseer, werk die twee departemente saam onder leiding van die interministeriële komitee oor die SAL. Die komitee is verantwoordelik vir die oorsig van die herstruktureringsproses, het Sam Mkokeli, woordvoerder van die departement, in ŉ verklaring gesê. “Die departement verwelkom die besluit van die sakereddingspraktisyns om die krediteure op hoogte te hou van die proses en die waarskynlikheid van ŉ vergadering van die krediteurekomitee. Dit is in ooreenstemming met hul fidusiêre verpligtinge aan die krediteure om hulle in kennis te stel van die vordering van die sakereddingsproses en dat die krediteure se toestemming bekom kan word vir die pad vorentoe.” Mkokeli het gesê die departement is vol vertroue dat ŉ oplossing betyds gevind sal word om te voorkom dat die SAL gelikwideer word. Volgens hom is die belangstelling bemoedigend dat ŉ geskikte langtermynbelegger gevind sal word om die lugdiens en sy filialemaatskappye en afdelings weer aan die gang te kry.